ח"כ אלי ישי נוטש את ש"ס ומקים מפלגה חדשה, לאחר שבצהריים (שני) נכשלה בבני ברק פגישת פטרונו - הרב מאיר מאזוז, עם הרב שמעון בעדני, חבר מועצת חכמי התורה של ש"ס. הפגישה שנועדה להביא להבנות של הרגע האחרון "לא נשאה פרי", כפי שמסרו הצדדים, ובעקבותיה נערך ישי להודיע על הקמת מפלגתו החדשה עוד הערב. ישי החליט שלא להמתין ולראות מה יעלה בגורל המשא ומתן בין מנהיג הבית היהודי, השר נפתלי בנט, ויו"ר תקומה, השר אורי אריאל - שגם שמו עלה כמי שצפוי להצטרך למפלגתו של יו"ר ש"ס לשעבר.

>> בחירות 2015: לכל הסקרים, הכתבות והפרשנויות

למפלגתו של ישי, שתיקרא "מרן" או "ביחד", צפוי להצטרף ראשון ח"כ יוני שטבון, שהודיע אמש על פרישתו מהבית היהודי. לקראת הקמת המפלגה ניסה לאחרונה ישי לגייס את תמיכתם של רבנים חרדיים-לאומיים. בין היתר פנה ישי לנשיא ישיבת הר המור בירושלים, הרב צבי טאו; רבה של קרית ארבע עד לאחרונה, דב ליאור; לרב המועצה האזורית שומרון, אליקים לבנון; ולרב שמואל טל, ראש ישיבה של מפוני גוש קטיף. בנוסף, ביקש ישי לגייס לצדו גם רבנים חרדים, ובהם הרב אהרן לייב שטיינמן.

אתמול אמר יו"ר ש"ס, ח"כ אריה דרעי, כי הציע "לאלי ישי להיות מספר שתיים, תפקיד שר ועוד כמה דברים שלא אפרט. אני ציפיתי כבר מזמן שהוא יירתם אתנו ביחד, ומשום מה זה לא קרה עד עכשיו". דרעי אמר את הדברים במסיבת עיתונאים משותפת עם הרבנית עדינה בר שלום, בתו של הרב עובדיה יוסף. בר שלום אמרה אתמול כי על ישי לשים את האגו בצד. "אני מצפה שכל מי שמפעל החיים של אבא, הרב עובדיה יוסף, חשוב לו - יתעלם מכל שיקולים אישיים ויניח את האגו בצד".